Statsministeriet er normalt ikke åbent for offentligheden og rundvisninger. Det gælder både lokalerne på Christiansborg og Marienborg ved Lyngby Sø. Dog har Marienborg have været åben i en række år i forbindelse med Skt. Hans aften. At vi ikke tilbyder rundvisninger skyldes, at det i dagligdagen er svært at forene kravet om en moderne og effektiv arbejdsplads med et stort antal rundvisninger. Vi vil derfor i stedet invitere dig på en rundvisning her på vores hjemmeside. Statsministeriets lokaler på Christiansborg var oprindeligt bygget til at være kongefamiliens bopæl på Christiansborg. Derfor indeholder de en række detaljer, som man måske ikke forventer at finde i et normalt kontormiljø. For at give dig et bedre indtryk af lokalernes historie og oprindelige formål, indeholder rundvisningen derfor også en række historiske billeder. Dermed kan du se, hvordan lokalerne så ud, da Statsministeriet overtog dem i 1980 i forhold til, hvordan vi bruger dem i dag. I menuen til venstre kan du klikke dig ind på en rundvisning i vores lokaler på Christiansborg og ligeledes en rundvisning på Marienborg.